钦定古今图书集成/明伦汇编/官常典/第330卷 > 唐
## 钦定古今图书集成/明伦汇编/官常典/第330卷 > 唐

唐仍设工部尚书、侍郎佐之，统工部、屯田、虞部、水部
之属。而土木又有将作监，军器又有军器监，河渠又
有都水监。

按《唐书百官志》：“唐之官制，其名号禄秩，虽因时增损，
而大抵皆沿隋。故尚书省其属有六，尚书六曰工部。
工部尚书一人，正三品；侍郎一人，正四品下。掌山泽
屯田工匠诸司公廨纸笔墨之事。其属有四，一曰工
部，二曰屯田，三曰虞部，四曰水部。”

工部郎中一人，从五品上；员外郎一人，从六品上。掌
城池土木之工役程式，为尚书、侍郎之贰。凡京都营
缮，皆下少府将作共其用役，千功者先奏。凡工匠以
州县为团，五人为火，五火置长一人，四月至七月为
长功，二月、三月、八月、九月为中功，十月至正月为短
功。雇者日为绢三尺。内中尚巧匠，无作则纳资。凡津
梁、道路，治以九月。工部主事三人，屯田主事二人，虞
部主事二人，水部主事二人，从九品上。以主事、令史、
书令史署覆文案，以亭长启闭、传禁约，以掌固守，当
仓库及陈设。

〈注〉武德三年，改起部曰“工部。”龙朔二年曰“司平”，屯田曰“司田”，虞部曰“司虞”，水部曰“司川。”光宅元年，改工部曰《冬官》。天宝十一载，改虞部曰“司虞”，水部曰“司水。”工部有令史十二人，书令史二十一人，计史一人，亭长六人，掌固八人；屯田令史七人，书令史十二人，计史一人，掌固四人；虞部令史四人，书令史九人，掌固四人；水部令史四人，书令史九人，《掌固》四人。

屯田郎中、员外郎各一人，掌“天下屯田，及京文武职
田，诸司公廨田”，以品给焉。

虞部郎中、员外郎各一人，掌京都衢苑囿山泽草
木，及百官蕃客时蔬薪炭、供顿畋猎之事。每岁春，以
户《小儿》《户婢仗》内莳种溉灌，冬则谨其蒙覆。凡郊祀
神坛、五岳名山，樵采刍牧，皆有禁距壝三十步外得
耕种，春、夏不伐木。京兆、河南府三百里内，正月、五月、
九月禁弋猎，山泽有宝可供用者以闻。

水部郎中、员外郎各一人，掌津济、船舻、渠梁、堤堰、沟
洫、渔捕、运漕、碾硙之事。凡坑陷井穴，皆有标。京畿有
渠长、斗门长。诸州堤堰，刺史、县令以时检行而莅其
决筑；有埭，则以下户分牵，禁争利者。

将作监。监一人，从三品；少监二人，从四品下。掌土木
工匠之政，总左校、右校、中校、甄官等署，百工等监。大
明、兴庆、上阳宫、中书、门下六军、仗舍、闲厩，谓之“内作”；
郊庙、城门、省、寺、台监、十六卫、东宫王府诸廨，谓之“外
作。”自十月距二月休冶功，自冬至距九月休土功。凡
治宫庙，太常择日以闻。

丞四人，从六品下。掌判监事。凡外营缮，大事则听制
敕，小事则须省符。功有长短，役有轻重，自四月距七
月为长功，二月、三月、八月、九月为中功，自十月距正
月为短功。《长上匠》州率资钱以酬雇，军器则勒岁月，
与工姓名。

〈注〉武德初，改令曰“大匠”，少令曰“少匠。”龙朔二年，改将作监曰缮工监，大匠曰大监，少匠曰“少监。”咸亨元年，缮工监曰“营缮监。”天宝十一载，改大匠曰大监，少匠曰“少监。”有府十四人，史二十八人，计史三人，亭长四人，掌固六人，短蕃匠一万二千七百四十四人。《明资》匠二百六十人。

主簿二人，从七品下。掌官吏粮料、俸食，假使必由之。
诸司供署，监物有阙举焉。录事二人，从九品上。
左校署：令二人，从八品下；丞二人，正九品下。掌梓匠
之事，乐县、簨簴、兵械、丧葬仪物皆供焉。宫室之制，自
天子至士庶，有等差。官修者左校为之。监作十人

〈注〉有府六人，史十二人，监作“十二人。”

右校署：“令二人，正八品下；丞三人，正九品下。掌版筑、
涂泥、丹垩、匽厕之事，有所须，则审其多少而市之。监
作十人。”

〈注〉有府五人，史十人，典事二十四人。

中校署：令一人，从八品下。丞三人，正九品下。掌“供舟
车、兵械、杂器，行幸陈设则供竿柱，闲厩系秣则供行
槽，祷祀则供棘葛，内外营作所须皆取焉。”监牧车牛，
有年支刍豆，则受之以给车坊。监事四人。

〈注〉武后时，改曰“营缮署。”垂拱元年复旧，寻废。开元初，复置。有府二人，史六人，典事八人，掌固二人，

甄官署，令一人，从八品下；丞二人，正九品下。掌琢石、
陶土之事，供石磬、人兽、碑、柱、碾硙、瓶、缶之器，敕葬则
供明器。监作四人。

〈注〉有府五人，史十人，典事十八人。

百工、就谷、库谷、斜谷、太阴、伊阳监，监各一人，正七品
下；副监一人，从七品下；丞一人，正八品上。掌采伐材
木。监作四人。

〈注〉武德初，置百工监，掌舟车及营造杂作。有监、少监各一人，丞四人，主簿一人。又置就谷、库谷、斜谷、太阴、伊阳五监。贞观中，废百工监。高宗置百工署，掌东都土木瓦石之功。开元十五年为监。有录事二人，府一人，史三人，典事二十人。

军器监监一人，正四品上；丞一人，正七品上。掌缮甲
弩，以时输武库。总署二：一曰弩坊，二曰甲坊。主簿一
人，正八品下；录事一人，从九品下。

〈注〉武德初，有武器监一人，正八品下。掌兵仗厩牧。少监一人，丞二人，主簿一人。七年，废军器监，八年复置，九年又废。贞观六年，废武器监。开元以前，军器皆出在尚署。三年，置军器监，十一年，复废为“甲弩坊”，隶少府。十六年，复为监。有府八人，史十二人，亭长二人，掌固四人。

弩坊署：令一人，正八品下；丞一人，正九品下。掌出纳
矛槊、弓矢、排弩、刃镞杂作及工匠。监作二人。

〈注〉有府二人，史五人，典事二人。贞观六年，改“弓弩署为弩坊署”，甲铠署为“甲坊署。”

甲坊署：令一人，正八品下。丞一人，正九品下。掌出纳
甲胄、綅绳、筋角、杂作及工匠。监作二人。

〈注〉有府二人，史五人，典事二人。

都水监使者二人，正五品上。掌川“泽、津梁、渠堰、陂池
之政，总河渠诸津监署。”凡渔捕有禁，溉田自远始，先
稻后陆；渠长、斗门长，节其多少而均焉。府县以官督
察。

丞二人，从七品上。掌判监事。凡京畿诸水，因灌溉盗
费者，有禁水，入内之馀，则均王公百官。

主簿一人，从八品下。掌“运漕渔捕程会而纠举之。”

〈注〉武德初，废都水监为署。贞观六年，复为监，改令曰“使者。”龙朔二年，改都水监曰司津监，使者曰“监。”武后垂拱元年，改都水监曰水衡监，使者曰“都尉。”开元二十五年，不隶将作监。有录事一人，府五人，史十人，亭长一人，掌固四人。初，贞观六年置舟楫署，有令一人，正八品下，掌舟楫运漕。漕正一人，府三人，史六人；监漕一人，漕史一人，典事六人，掌固八人。上元二年置。丞二人，正九品下。掌运漕隐失。开元二十六年，署废。

河渠署：令一人，正八品下；丞一人，正九品上。掌“河渠、
陂池、堤堰、鱼醢之事。凡沟渠开塞、渔捕时禁”皆颛之。
飨宗庙则供鱼。祀昊天上帝，有司摄事，则供腥鱼。
日供尚食及给中书门下岁供诸司及东宫之冬藏。
渭河三百里内渔钓者，五坊捕治之。供祠祀，则自便
桥至东渭桥禁民渔。三元日，非供祠不采鱼。

〈注〉唐有河堤使者。贞观初，改曰“河堤谒者。”有府三人，史六人，典事三人，每渠及斗门有长一人，掌固三人，鱼师十三人。初，有监漕十人，从九品上，大历后省。兴成、五门、六门、龙首、泾堰、滋堤凡六堰，皆有丞一人，从九品下。府一人，史二人，典事一人，掌固二人。贞观六年皆废。

河堤谒者六人，正八品下。掌“完堤堰、利沟渎、渔捕之
事。泾、渭、白渠”，以京兆少尹一人督视。

诸津：令各一人，正九品上；丞二人，从九品下。掌天下
津济舟梁。灞桥、永济桥，以勋官、散官一人莅之；天津
桥、中桥则以卫士拼扫。凡舟渠之备，皆先儗其半，袽
塞竹。所在供焉。

〈注〉唐改津尉曰“令。”有录事一人，府一人，史二人，典事三人，津吏五人，桥丁各三十人，匠各八人。京兆、河南诸津隶都水监。便桥、渭桥、万年三桥有丞一人，从九品下。府一人，史七人，典事二人，掌固二人。贞观中废。